हम समझताऽनी, पंडितन अउर नया दौर के मीडिया माफिया टीम अन्ना अउर ओकर राजनीति में आवे के फैसला के बारे में बहुत कुछ लिख देले बा. जादातर कांग्रेसी नेता खींस निपोरत अगिला घोटाला दने चल पड़ल बाड़े, जबकि सब सनकल सीना पीट-पीट के चिल्ला रहल बाड़े, 'हम तऽ तोहरा से पहिलहीं कहले रहीं!' एही खातिर हम टीम अन्ना के नयका फैसला के तर्क देत विरोध के बारे में सिद्धांत के मोताबिक बात कऽ के राउर समय नष्टï ना करऽब.
हम तऽ बस कुछ तथ्यन के मदद से मिथक तोड़े तक आपन बात के सीमित रखब. जहवां तक भारत के मध्यम वर्ग के बदलाव लावे के क्षमता अउर इच्छा के बात बा तऽ टीम अन्ना भरम के जबरदस्त शिकार हो गइल बिया. अगर ऊ सोचत बाड़े कि ई मध्यम वर्ग नैतिक, राष्ट्रभक्त, मूल्यन केमाने वाला अउर एह मामला के आगे ले जाए वाला हऽ तऽ 2014 में उनका बहुते जोरदार झटका लागी अउर उनकर सब उम्मेद पऽ पानी फिर जाई. अगर एचडीआई यानी मानव विकास सूचकांक के तर्ज पऽ लोकतंत्र के साथे मध्यम वर्ग के रिश्तन के कवनो सूचकांक होखित तऽ भारत के स्थान एचडीआई वाला 132वां चाहे 133वां पायदानो से नीचे होखित. चूंकि अरविंद केजरीवाल अउर किरण बेदी खुदे मोटा तौर पऽ मध्यम वर्गे से संबंध रखेले, एह खातिर उनका एह बात के पूरा विश्वास बा कि भारत के मध्यम वर्ग के गुस्सा (अउर मीडिया में दीवानगी के हद तक ओकर कवरेज) खुदे बदलाव ले आई. का हम उनका के भ्रमित कहनी?
पहिलका मिथक: भारत अउर भारत के मध्यम वर्ग हमेसा मिल के काम करेऽला. ई एकदम बेमतलब के बात बा. हमनी में से कुछ लोगन के खूब इयाद होखी कि 1974 में जेपी के आंदोलन के समय केतना जबरदस्त उत्साह आ ऊर्जा रहे अउर सिस्टम के खेलाफ केतना गुस्सा रहे. एहिजा तक कि इंदिरा गांधी के घोषित आपातकाल (जेकरा में कांग्रेसी नेतन अउर कई मीडिया पंडितन के एह बात के अहसास भइल कि ऊ दुनिया से सबसे बड़का चापलूस हवें), जयप्रकाश नारायण के गिरफ्तारी अउर आपातकाल के विरोध करेवाला हर शापित भारत के लोगो बदलाव के भूख के बदल ना सकले. जब इंदिरा गांधी चुनाव करा के लोकतंत्र के ऐतिहासिक योगदान देली तबो गुस्साइल मतदाता उनका अउर उनकर 'इंदिरे इंडिया हई अउर इंडिये इंदिरा हऽ' वाला पार्टी के धूल चटा देलस. बाकिर, का अइसन पूरा भारत में भइल रहे? सांच तऽ ई हऽ कि 1977 में देस के दक्षिणी राज्य इंदिरा अम्मा खातिर बड़ा संख्या में वोट देले रहल. का एकर मतलब ई बा कि दक्षिण के मतदाता राष्ट्रभक्त रहले चाहे उनका लोकतंत्र के मोकाबले तानाशाही ढेर पसंद रहे? ई तऽ बस एगो उदाहरण हऽ कि राष्ट्रीय स्तर पऽ बदलाव के ऊंच-ऊंच लहरो के ऊंच-ऊंच बात कइसे एकदमे बेमतलब बा.
दूसरका मिथक: मध्यम वर्ग सचुमच ठोस काम खातिर व्याकुल बा अउर ओकरा खातिर ऊ कुछो करे के तइयार बा. बढिय़ा! एकर सच्चाई जाने खातिर हमनी के आपातकाल के काला दिन से फास्ट फॉरवर्ड करत 26/11 तक आवे के होई. रउओ में से करीब सबके इयाद होखी कि मुंबई में भइल टीवी शो में कइसे लोग खुल के ई कह देले रहले कि ऊ इनकम टैक्स ना दीहें काहेंकि उनका सिस्टम पऽ कवनो भरोसा ना रह गइल रहे. हमरा पूरा विश्वास बा कि गेटवे ऑफ इंडिया के पास निकालल गइल ऊ सब 'मोमबत्ती रैली' रउओ लोग के इयाद होखी. अउर इहो इयाद होखी कि लोग नेतन अउर सिस्टम से केतना नाराज रहले. मीरा सयाल नाम के पढ़ल-लिखल महिला, जे एगो बैंकर रही, के लागल कि मध्यम वर्ग बदलाव लावे खातिर उतावला बा अउर एही खातिर मीरा लोकसभा चुनाव लड़े के फैसला कइली. हमरा पूरा विश्वास बा कि रउरो ऊ तमाम वेबसाइटो इयाद होखी जे मध्यम वर्ग के मुंबइकर के 'बदलाव' खातिर वोट करे खातिर जागरूक करे में जुट गइल रहे. अउर भइल का? 2009 में मतदान वाला दिने दक्षिणी मुंबई में खाली 40 फीसदी मतदान भइल. तऽ अगर टीम अन्ना के सचमुच ई लागऽता कि ई मध्यम वर्ग बदलाव लावे के फैसला कऽ चुकल बा, तऽ हम टीम अन्ना के शुभकामने दे सकऽतानी.
तीसरका आ आखिरी मिथक: मतदाता हमेसा नेतन के उनकर भ्रष्ट अउर अपराध करे वाला बर्ताव के सजा देले (एह मामिला में 'मंडल मैन' वी.पी सिंह के उदाहरण हमेसा दीहल जाला. एकरा पऽ तऽ हम दू-तीन बेर कहऽब... का सांच में? जब हिसार से ताल्लुक रखे वाले टीम अन्ना के सदस्य अरविंद केजरीवाल घोषणा कइले कि टीम अन्ना लोकसभा उप चुनाव में कांग्रेस प्रत्याशी के विरोध करी तऽ हर तरफ बिगुल बजे लागल. असल में, एगो मजबूत नैतिक शक्ति के रूप में टीम अन्ना के अंत के शुरुआत ओहिजे से भइल रहे. हिसार में हर मतदाता जानत रहे कि कांग्रेस प्रत्याशी के हार तऽ पहिलहीं से तय बा. तऽ फेर अतना ड्रामा काहें कइल गइल? अउर जब केजरीवाल एसयूवी में सवार हो के हिसार में निकलले तबो दजर्नो तथाकथित अपराध में शामिल नेता चुनाव जीतत चल गइले. बाद में देस के दोसरो प्रदेस में अइसने लोग जीतत रहले. सांच तऽ ई बा कि बेलारी वालो जीत गइले!!! बेसक, भारत के लोग भ्रष्टाचार से तंग आ चुकल बाड़े. बाकिर, ई सोचल एकदम अजीब बा कि मध्यम वर्ग के भारत के लोग पूरा देस के बदल दीहें. मौका मिली तऽ मध्यम वर्ग के भारते यातायात नियम तोड़ेला, पुलिसवालन के रिश्वत देला, स्कूल चाहे कॉलेज में दाखिला पावे खातिर कवनो दलालो के पैसा दे सकऽता (भलहीं एकरा से कवनो गरीब बच्चा के हक छिना जाव), अपना मकान पऽ एक चाहे दू मंजिल अउर बनावे खातिर स्थानीय अधिकारियन के पैसा खिलावेला, बेसर्मी से दहेज मांगेला अउर पूरा महीना में अगर काम वाली बाई कवनो छुट्टी कऽ लेले तऽ ओकर पइसो काट लेला. अइसन दोस्तन के रहते का अरविंद केजरीवाल अउर किरण बेदी के कवनो दुश्मनो के जरूरत बा? sutanu.guru@thesundayindian.com
bho_Deva bho_Deva bho_Deva bho_Deva bho_Deva